
Text rozhodnutia
Súd: Krajský súd Trnava Spisová značka: 38Sd/53/2014 Identifikačné číslo súdneho spisu: 2014200344 Dátum vydania rozhodnutia: 02. 06. 2014 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2014:2014200344.1 Uznesenie Krajský súd v Trnave v právnej veci navrhovateľa: R. V., nar. XX.XX.XXXX, bytom B. XXX, XXX XX D., proti odporkyni: Sociálna poisťovňa - ústredie, so sídlom Ul. 29. augusta č. 8, Bratislava, o preskúmanie rozhodnutia odporkyne, t a k t o r o z h o d o l : Krajský súd opravný prostriedok navrhovateľa o d m i e t a . Žiaden z účastníkov nemá právo na náhradu trov konania. o d ô v o d n e n i e : Návrhom zo dňa 28.04. 2014, doručeným odporkyni dňa 07.05. 2014, navrhovateľ žiadal o preskúmanie rozhodnutia odporkyne č. XXX XXX XXXX X zo dňa 10.02. 2014, ktorým bola navrhovateľovi zamietnutá žiadosť o zvýšenie invalidného dôchodku podľa § 73 a § 112 ods. 4 zákona č. 461/2003 Z.z. o sociálnom poistení v znení neskorších predpisov. Rozhodnutie odporkyne č. XXX XXX XXXX X zo dňa 10.02. 2014 bolo zaslané navrhovateľovi do vlastných rúk na doručenku v súlade s ustanovením § 212 ods. 3 písm. a) zák. č. 461/2003 Z.z.. Navrhovateľ potvrdil prevzatie rozhodnutia svojim podpisom na doručenke dňa 28.02. 2014. Podľa § 250m ods. 1 a 2 O.s.p., konanie sa začína na návrh, ktorým je opravný prostriedok proti rozhodnutiu správneho orgánu. Návrh sa podáva na príslušnom súde v lehote tridsiatich dní od doručenia rozhodnutia, pokiaľ osobitný zákon neustanovuje niečo iné. Návrh je podaný včas aj vtedy, ak bol podaný v lehote na orgáne, ktorý vydal rozhodnutie. Ak rozhodnutie neobsahuje poučenie o opravnom prostriedku alebo ak obsahuje nesprávne poučenie, možno ho napadnúť do šiestich mesiacov od jeho doručenia. Vzhľadom na to, že napadnuté rozhodnutie bolo navrhovateľovi doručené dňa 28.02. 2014, nasledujúcim dňom, t.j. 29.02. 2014 začala plynúť navrhovateľovi zákonná lehota na podanie opravného prostriedku v dĺžke 30 dní, o ktorej bol navrhovateľ riadne poučený v písomnom vyhotovení rozhodnutia. Odvolacia lehota uplynula dňom 29.03. 2014, pričom opravný prostriedok bol navrhovateľom podaný na poštovú prepravu až dňa 29.04. 2014, t. j. po uplynutí lehoty. Podľa § 250p O.s.p., ak je návrh podaný oneskorene, súd uznesením opravný prostriedok odmietne. Vzhľadom na vyššie uvedené, ako aj na skutočnosť, že napadnuté rozhodnutie odporkyne v časti poučenie nevykazuje vady vzťahujúce sa k dĺžke lehoty a možnosti podania opravného prostriedku súd rozhodol tak, ako je uvedené vo výroku tohto rozhodnutia. O náhrade trov konania súd rozhodoval podľa § 246c ods. 1 O.s.p. v spojení s § 146 ods. 1 písm. c) O.s.p., tak, že žiaden z účastníkov nemá právo na ich náhradu. Poučenie: Proti tomuto rozhodnutiu je možné podať odvolanie v lehote 15 dní odo dňa jeho doručenia a to písomne, dvojmo prostredníctvom tunajšieho súdu na Najvyšší súd SR v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

